Na temelju članka 19a Zakona o lokalnoj i područnoj (regionalnoj) samoupravi („Narodne novine“ broj 19/13-pročišćeni tekst, 137/15 i 123/17), članka 117. Zakona o socijalnoj skrbi (“Narodne novine”, broj 157/13,152/14, 99/15, 52/16, 16/17 i 130/17), **članaka 4. i 9. Zakona o zdravstvenoj zaštiti (“Narodne Novine” broj 150/08, 155/09, 71/10, 139/10, 22/11, 84/11, 154/11, 12/12, 35/12, 70/12, 144/12, 82/13, 159/13, 154/14, 70/16, 131/17 i 100/18), članka 32. i 33. Zakona o udrugama (“Narodne Novine” broj 74/14 i 70/17)** i članka 32. Statuta Grada Šibenika (“Službeni glasnik Grada Šibenika”, broj 8/18-pročišćeni tekst), Gradsko vijeće Grada Šibenika, na 11. sjedniciod 11. prosinca 2018. godine, donosi

**P R O G R A M**

***Zdravstvene zaštite i***

***pomoći socijalno ugroženim, nemoćnim i***

***drugim osobama Grada Šibenika***

***za 2019. godinu***

 **I. UVODNI DIO**

 Grad Šibenik u svom Proračunu za 2019. godinu za potrebe zdravstvene zaštite i socijalne skrbi osigurao je sredstva u iznosu od 5.469 .000 kuna.

 Ovim Programom u okviru osiguranih sredstava utvrđuju se prava utvrđena Zakonom o zdravstvenoj zaštiti i Zakonom o socijalnoj skrbi, te druga prava i pomoći, način financiranja tih prava, te uvjeti i način njihova ostvarivanja.

 **II. OBLICI POMOĆI**

 *1. ZDRAVSTVENA ZAŠTITA*

Aktivnosti: S ciljem bolje zdravstvene zaštite stanovnika na širem području Grada, financira se rad, medicinske sestre u ambulanti na otocima Kapriju i Žirju, kao i aktivnosti u okviru pojedinih nacionalnih projekta u području zdravstva.

 a) Tekuće donacije za Dom zdravlja Šibenik 150.000 kuna

b) Šibenik – grad prijatelj djece30.000 kuna

***Ukupno zdravstvena zaštita: 180.000 kuna***

*2. IZRAVNA POMOĆ: POMOĆ ZA PODMIRENJE TROŠKOVA OGRJEVA*

Odredbama članka 43. Zakona o socijalnoj skrbi utvrđeno je da se samcu ili kućanstvu korisniku zajamčene minimalne naknade koji se grije na drva priznaje pravo na troškove ogrjeva na način da mu se jednom godišnje osigura 3 m3 drva ili odobri novčani iznos za podmirenje tog troška u visini koju odlukom odredi nadležna jedinica područne (regionalne) samouprave, odnosno grad Zagreb.

***Ukupno izravna pomoć: 300.000 kuna***

*3. POSREDNA POMOĆ:*

1. *POMOĆ ZA PODMIRENJE TROŠKOVA STANOVANJA*

Pomoć za podmirenje troškova stanovanja uključuje dva oblika pomoći:

Pravo na naknadu za troškove stanovanja - priznaje se korisnicima zajamčene minimalne naknade sukladno odredbama Zakona o socijalnoj skrbi i odredbama Odluke o socijalnoj skrbi i drugim socijalnim pravima građana Grada Šibenika (“Službeni glasnik grada Šibenika” 8/15). Pomoć za podmirenje troškova slobodno ugovorene najamnine – priznaje se građanima koji stanuju u statusu podsanara kod druge fizičke osobe i koji svoj status dokazuju ugovorom o najmu stana. Pomoć mogu ostvariti građani koji nakon što podmire slobodno ugovorenu najamninu ostanu bez dovoljno sredstava za podmirenje osnovnih životnih potreba.

 **Iznos: 1.100.000 kuna**

*B). POMOĆ OSOBAMA S MENTALNOM RETARDACIJOM –IZVANINSTITUCIONALNO ZBRINJAVANJE DJECE I MLADIH*

 Grad pruža potporu projektima u svrhu poboljšavanja usluga socijalne skrbi na području grada Šibenika kroz deinstitucionalizaciju i reintegraciju u obitelj i lokalnu zajednicu osoba s posebnim potrebama.

 **Iznos: 71.000 kuna**

*C) JEDNOKRATNA POMOĆ*

 Jednokratna novčana pomoć može se odobriti samcu ili kućanstvu koji ispunjavaju uvjete prihoda i socijalni uvjet iz članka 12. Odluke o socijalnoj skrbi i drugim socijalnim pravima građana Grada Šibenika (“Službeni glasnik grada Šibenika” 8/15) a koji su se zbog trenutačnih okolnosti našli u položaju socijalne ugroženosti, te nisu u mogućnosti djelomično ili u cijelosti zadovoljiti osnovne životne potrebe. Pomoć se može dodijeliti sukladno raspoloživim sredstvima u proračunu Grada.

**Iznos: 140.000 kuna.**

*D) POGREBNI TROŠKOVI*

 Pogrebni troškovi obuhvaćaju pomoć za osobe koje to pravo ne ostvaruju ni u jednom sustavu (MIORH-a, socijalne skrbi, vlastitih prihoda ili od srodnika).

 **Iznos: 6.000 kuna**

E) *POMOĆ U ORGANIZIRANJU PUČKE KUHINJE, PRIHVATILIŠTA ZA ŽENE I DJECU ŽRTVE OBITELJSKOG NASILJA I CENTRA ZA BESKUĆNIKE PRI CARITASU BISKUPIJE ŠIBENSKE*

 U sklopu ove pomoći za prehranu ista se može odobriti nepokretnoj, polupokretnoj ili drugoj socijalno ugroženoj osobi koja nije u mogućnosti sama pripremati obrok hrane (jedan obrok dnevno i to u pravilu ručak). Pomoć obuhvaća i naknadu zaposleniku za rad sa žrtvama obiteljskog nasilja, te financiranje skloništa za beskućnike.

 **Iznos: 360.000 kuna.**

*F) POMOĆ RODITELJIMA ZA NOVOROĐENO DIJETE*

Pomoć se dodjeljuje roditeljima s područja grada Šibenika za svako novorođeno dijete, i to:

- za prvorođeno dijete u visini od 1.500 kuna, jednokratno

- za drugorođeno dijete u visini od 2.000 kuna , jednokratno

- za trećerođeno ( i više ) u visini od 21.000 kuna; koje će biti isplaćene u jednakim godišnjim obrocima tijekom 7 kalendarskih godina, jednom godišnje u mjesecu rođenja djeteta, na osnovi podnesenog zahtjeva roditelja za tu kalendarsku godinu.

**Iznos: 1.650.000 kuna**

G) SUFINANCIRANJE PRIJEVOZA UČENIKA SREDNJIH ŠKOLA GRADSKE ČETVRTI ZABLAĆE

U školskoj 2018./2019. godini grad Šibenik sufinancirati će kupnju mjesečne karte za prijevoz učenicima srednjih škola na području Grada Šibenika koji ne ostvaruju pravo na subvenciju države za sufinanciranje prijevoza, a imaju prebivalište na području gradske četvrti Zablaće do iznosa kojim bi se cijena mjesečne karte izjednačila sa cijenom mjesečne karte učenika na području ostalih dijelova naselja Šibenik koji su razvrstani u 1. i 2. prijevozničku zonu. Grad Šibenik iznos sufinanciranja uplaćuje prijevozničkoj tvrtki Autotransport d.d. nakon ispostavljene fakture Gradu Šibeniku i priloga sa popisom učenika koji su kupili mjesečnu kartu.

**Iznos: 15.000 kuna**

***Ukupno posredna pomoć: 3.342.000 kuna***

 **III. PROGRAM „ZAJEDNO U BOLJE SUTRA“**

U lipnju 2018. godine je krenula provedba projekta „Zajedno u bolje sutra“ u sklopu Poziva „Podrška socijalnom uključivanju i zapošljavanju marginaliziranih skupina“ gdje su uspješno odobrena sredstva u iznosu od 1.254,670,00 kn za obrazovanje 40 dugotrajno nezaposlenih osoba i 8 stručnjaka koji rade sa nezaposlenim osobama kroz 5 verificiranih programa obrazovanja odraslih na području informacijskih tehnologija. Krajnji cilj je osposobiti dugotrajno nezaposlene i teško zapošljive osobe.

 Grad Šibenik će provoditi projekt u partnerstvu sa Udrugom Ardura iz Šibenika u trajanju od 24 mjeseca. Projekt financira Europska unija iz Europskog socijalnog fonda u stopostotnom iznosu.

U 2018. godini planirana su sredstva za provedbu projektnih aktivnosti u iznosu od 164.000 kn za troškove zaposlenih na projektu, korisnika i partnera, usluge promidžbe i vidljivosti, kao i rashodi za edukaciju stručnjaka koji rade sa dugotrajno nezaposlenim osobama.

Do kraja 2019. planira se provesti osposobljavanje za 40 dugotrajno nezaposlenih osoba, te zajedno sa ostalim rashodima za provedbu aktivnosti planirano je 847.500,00 kn.

15. lipnja 2020. godine završni je datum svih aktivnosti u projektu te su planirana sredstva za 2020. godinu u iznosu od 187.000,00 kn.

 ***Ukupno Program „Zajedno u bolje sutra“ 850.000 kuna***

**IV. CENTAR ZA PRUŽANJE USLUGA U ZAJEDNICI GRADA ŠIBENIKA**

 Centar za pružanje usluga u zajednici Grada Šibenika provodi programe pomoć u kući starijim osobama na području grada Šibenika i šibenskih otoka kojim se pružaju usluge pomoći starijim osobama u obavljanju svakodnevnih životnih aktivnosti neposredno u njihovim kućanstvima, te u prostorijama Centra.

 ***Ukupno Centar za pružanje usluga: 721.000 kuna***

 **V. DRAGOVOLJNI RAD**

 Grad Šibenik posebno će poticati dobrosusjedsku pomoć, dragovljni rad i druge oblike dobročinstva.

 **VI. ZAKLJUČNA ODREDBA**

 Ovaj Program bit će objavljen u „Službenom glasniku Grada Šibenika“, a primjenjuje se od 1. siječnja 2019. do 31. prosinca 2019. godine.

KLASA: 550-01/18-01/19

URBROJ: 2182/01-05/1-18-2

Šibenik, 11. prosinca 2018.

GRADSKO VIJEĆE GRADA ŠIBENIKA

 PREDSJEDNIK

 dr.sc. Dragan Zlatović

Dostaviti:

1.Službeni glasnik Grada Šibenika

2.Ured gradonačelnika-ovdje

3. Upravni odjel za financije - ovdje

4. Upravni odjel za društvene djelatnosti - ovdje

5. Dokumentacija - ovdje

6. Arhiv – ovdje

**OBRAZLOŽENJE**

Program zdravstvene zaštite i pomoći socijalno ugroženim, nemoćnim i drugim osobama GradaŠibenika za 2019., u sveukupnom iznosu od 5.469.000 kn donosi se u skladu sa Zakonom o zdravstvenoj zaštiti, Zakonom o socijalnoj skrbi, Zakonom o lokalnoj i područnoj (regionalnoj) samoupravi, Zakonom o udrugama i Statutom Grada Šibenika, a usklađen je s pozicijama Programa zdravstvene zaštite i pomoći socijalno ugroženim, nemoćnim i drugim osobama Grada Šibenika u Proračunu Grada Šibenika .